 „Cum vorbim cu copiii despre război?”, atelier susținut de conf. univ. dr. Cristian Iftode, cadru didactic la Facultatea de Filosofie a UB

Sâmbătă, 9 martie 2024, conf. univ. dr. Cristian Iftode, cadru didactic la Facultatea de Filosofie a Universității din București, va susține atelierul „Cum vorbim cu copiii despre război?” în cadrul programului de mediere „Care-i faza cu arta contemporană?” dedicat expoziției de război FRONT. Evenimentul va fi găzduit de Rezidența9 (str. I.L.Caragiale nr. 32, București) și va avea loc începând cu ora 11:00. 

În încercarea de a ne lămuri cum le putem vorbi cu sens copiilor și adolescenților despre această lume, atelierul se adresează tuturor celor care cresc, educă sau lucrează cu copii mici. În cadrul acestei întâlniri, conf. univ. dr. Cristian Iftode va discuta cu părinți și educatori (în sens cât mai larg) despre cum putem avea un dialog despre război, fără să întoarcem spatele violenței lumii, dar și fără să picăm în capcana nihilismului.

Participarea este gratuită, iar cei interesați se pot înscrie aici.

Conf. univ. dr. Cristian Iftode este unul dintre cei mai atenți intelectuali publici din spațiul românesc, interesat de rolul pe care filosofia îl poate avea în viețile noastre, ca indivizi și ca societate. În munca lui de cercetător, are un focus larg, care leagă filosofia grecilor antici de gândirea prezentului, etica și artele, analiza riguroasă și încercarea de crea un dialog cât mai accesibil cu publicul actual. Este director al Departamentului de Filosofie Practică şi Istoria Filosofiei de la Facultatea de Filosofie a Universității Universitatea din București, și autor al cărții Viața bună.

Fotografie de Vadim Ghirda, care poate fi văzută în cadrul expoziției FRONT.

Expoziția FRONT, curatoriată de fotografa Ioana Cîrlig, se desfășoară în perioada 23 februarie - 24 martie 2024, și este concepută și realizată de publicația Scena9, împreună cu Rezidența9. Mai multe informații despre expoziție și atelierele din cadrul acesteia pot fi consultate aici.
